  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова 15-24 оштолэзе Россиын арлы быдэ радъяськись «Всероссийский день заботы о памятниках истории и культуры» (12+) акция ортчоз. Со улсын Удмуртиысь лулчеберетъя волонтёръёс 312 синпелетъёсты утялтозы, ивортӥз Удмуртиысь тӧролэн но кивалтэтлэн пресс-службазы. Ужрадэ пыриськон понна элькунын лулчеберетъя волонтёръёсты люкало. Мылкыд карисьёс куриськонзэс чӧлсконпусъя келяны быгато. Субботникъёс вань муниципал кылдытэтъёсын радъяськозы. Алнаш ёросын, кылсярысь, Ефим Нагорныхлы, ёросысь нырысетӥ комиссарлы, сӥзем 1928-тӥ арын пуктэм обелиск котырез утялтозы. Эгра ёросын Бачкей гуртын «Этапный пункт« музей котырез чылкыт карозы. 20-тӥ оштолэзе Ижкарысь волонтёръёс «Лудорвай« музей-заповедникын субботнике пыриськозы, нош 25-тӥ оштолэзе – Дэри ёросысь Гольян черкогуртын, отын белогвардеецёсын быдтэм революционеръёслэсь вынлыко шаугузэс утялтозы. Котькуд утялскон интыын тодматон экскурсия яке лекция ортчытозы. Волонтёръёсты субботнике нуозы-ваёзы. Ужрадэ пуриськемез волонтёрлэн личной книжкаяз пусъёзы, тау карон гожтэт сётозы. Кулэ дыръя сюдозы но. Акцие азвесь волонтёръёс но пыриськыны быгато, озьы ик нылпиосын лыктыны луэ. Тодэ вайытом, кылем арняе Юкаменск ёросын студент отрядъёслэн «Отрядный вираж» акцизы ортчиз. Егитъёс пӧртэм мерлыко ужъюртъёслы юрттӥзы.  Тегъёс: синпелет история Лулчеберет субботник волонтёръёс Удмуртия  